钦定古今图书集成/明伦汇编/官常典/第304卷 > 李戴
## 钦定古今图书集成/明伦汇编/官常典/第304卷 > 李戴

按《明外史》本传：“戴字仁夫，延津人。隆庆二年进士。除
兴化知县，有惠政，擢户科给事中。广东以军兴故，增
民间税。至万历初，乱定，戴奏正之。累迁礼科都给事
中，出为陕西右参政，进按察使。张居正尚名法，四方
大吏承风刻核，戴独行之以宽。由山西左布政使擢
右副都御史，巡抚山东。岁凶，累请蠲赈。入为刑部侍”
郎，累进南京户部尚书。召拜工部尚书，以继母忧去。
二十六年，吏部尚书蔡国珍罢，廷推代者七人。戴居
末，帝特擢用之。当是时，赵志皋、沈一贯辅政，虽不敢
挠部权，然大僚缺人，九卿及科道掌印者咸得自举
听上裁。而吏部诸曹郎亦由九卿推举，尚书不得自
择其属。在外府佐及州县正佐官，则尽用掣签法，部
权日轻。戴视事，谨守新令，幸无罪而已。明年，京察。编
修刘纲、中书舍人丁元荐、南京评事龙起雷尝以言
事忤当路，咸置察中。时议颇不直戴。而是时国本未
定，皇长子冠婚久稽，戴每倡廷臣直谏。及矿税害剧，
戴率九卿言“陈增开矿，山东知县吴宗尧逮李道抽
分湖口知府吴宝秀等又逮。天下为增道者何限，有
司安所措手足？且今水旱频仍，田里萧耗，重以东征，
增兵益饷，而西事又见告矣。民不聊生，奸宄方窃发，
奈何反为发其机，速其变哉？”不报。山西税使张忠奏
调夏县知县。韩薰简僻，戴以内官不当擅举，刺疏争之。湖广陈奉屡奏逮有司，戴等又极论，且言奉及辽
东高“淮擅募劲卒横民间，尤不可不问。”帝亦勿听。已，
复偕同列言：“自去夏六月不雨，至于今日。畿民嗷嗷，
草无遗根，盗窃成群，路殣相望。巡抚汪应蛟所奏饥
民十八万人。加以频值寇警，屡兴征讨之师，按丁增
调，履亩加租，赋额视二十年前不啻倍之矣。疮痍未
起，而采榷之害又生。不论矿税有无，概勒”取之民间，
此何理也？天下富室无几，奸人肆虐何极？指其屋而
恐之曰：“彼有矿，则家立破矣。彼漏税，则橐立罄矣。持
无可究诘之说，用无所顾畏之人，蚩蚩小民，安得不
穷且乱也？湖广激变已数告，而近日武昌尤甚。此辈
宁不爱性命哉？变亦死，不变亦死。与其吞声独死，毋
宁与仇家俱糜。故一发不可遏耳。陛下可视为细故
耶？”亦不报。三十年二月，帝有疾。诏罢矿税，释系囚，录
建言谴谪诸臣。越日，帝稍愈，命矿税采榷如故。戴率
同官力谏。时释罪、起废二事，犹令阁臣议行。戴即欲
疏名上请，而刑部尚书萧大亨谓释罪必当奏闻，方
具疏上。太仆卿南企仲以二事久稽，劾戴等不能将
顺。帝怒，并停前诏。戴引罪求罢，帝不许。自是请起废
者再，率九卿乞停矿税者四，皆不省。稽勋郎中赵邦
清素刚介，为给事中张凤翔所劾，疑出文选郎中邓
光祚、验封郎中侯执躬意辨，疏侵之。御史沈正隆、给
事中田大益交章劾邦清。邦清愤，尽发光祚、执躬私
事，光祚亦腾疏力攻，部中大哄，戴无所裁抑。御史左
宗郢、李培遂劾戴表率无状。戴引疾乞去。帝谕留戴，
为贬邦清三秩。允光祚执躬归，群嚣乃息。明年冬，妖
书事起。锦衣官王之桢、李桢、国王承恩、王名世与同
官周嘉庆有郄，言妖书嘉庆所为，下诏狱穷治。嘉庆，
戴甥也。比会鞫，戴不忍其搒掠，为引避。帝闻而恶之。
会王士骐通书事发，下部议。士骐奏辨，帝谓士骐不
宜辨，以戴不能钳。属官责戴，戴引罪，而疏纸误用印，
复被谯让罪其司属，戴疏谢，用印如故。帝怒，令致仕，
夺郎中马大儒以下俸。戴秉铨六年，温然长者，然声
望出陆光祖诸人下。赵志皋、沈一贯柄政，戴不敢为
异。以是久于其位，而百事益颓废矣。卒，赠少保。